CELEX: 32020D0983
Language: el
Date: 2020-07-07 00:00:00
Title: Απόφαση (ΕΕ) 2020/983 του Συμβουλίου της 7ης Ιουλίου 2020 για τη σύναψη του πρωτοκόλλου σχετικά με την εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (2019-2024)

10.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/1
               
            
         ΑΠΟΦΑΣΗ (ΕΕ) 2020/983 ΤΟΥ ΣΥΜΒΟΥΛΙΟΥ
         της 7ης Ιουλίου 2020
         για τη σύναψη του πρωτοκόλλου σχετικά με την εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (2019-2024)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη σύμφωνη γνώμη του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Στις 19 Δεκεμβρίου 2006, το Συμβούλιο εξέδωσε τον κανονισμό (ΕΚ) αριθ. 2027/2006 (2) σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου («συμφωνία») (3), η οποία άρχισε να ισχύει στις 30 Μαρτίου 2007. Η συμφωνία ανανεώθηκε σιωπηρά και παραμένει σε ισχύ.
                  
               
                     (2)
                  
                  
                     Μετά από σύσταση της Επιτροπής, το Συμβούλιο αποφάσισε στις 4 Ιουνίου 2018, να εγκρίνει την έναρξη διαπραγμετεύσεων με τη Δημοκρατίας του Πράσινου Ακρωτηρίου για τη σύναψη νέου πρωτοκόλλου σχετικά με την εφαρμογή της συμφωνίας.
                  
               
                     (3)
                  
                  
                     Το προηγούμενο πρωτόκολλο της παρούσης συμφωνίας έληξε στις 22 Δεκεμβρίου 2018.
                  
               
                     (4)
                  
                  
                     Η Επιτροπή διαπραγματεύθηκε το πρωτόκολλο εξ ονόματος της Ένωσης. Αποτέλεσμα των διαπραγματεύσεων αυτών ήταν η μονογράφηση του πρωτοκόλλου στις 12 Οκτωβρίου 2018.
                  
               
                     (5)
                  
                  
                     Σύμφωνα με την απόφαση (ΕΕ) 2019/951 του Συμβουλίου (4) το πρωτόκολλο σχετικά με την εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (2019-2024) (5) («το πρωτόκολλο») υπεγράφη στις 20 Μαΐου 2019
                  
               
                     (6)
                  
                  
                     Το πρωτόκολλο εφαρμόζεται σε προσωρινή βάση από την ημερομηνία της υπογραφής του.
                  
               
                     (7)
                  
                  
                     Στόχος του πρωτοκόλλου είναι να δοθεί η δυνατότητα στην Ένωση και στη Δημοκρατία του Πράσινου Ακρωτηρίου να συνεργαστούν πιο στενά με σκοπό την προώθηση βιώσιμης αλιευτικής πολιτικής, της υπεύθυνης εκμετάλλευσης των αλιευτικών πόρων στα ύδατα του Πράσινου Ακρωτηρίου και των προσπαθειών του Πράσινου Ακρωτηρίου για την ανάπτυξη γαλάζιας οικονομίας.
                  
               
                     (8)
                  
                  
                     Το πρωτόκολλο θα πρέπει να εγκριθεί.
                  
               
                     (9)
                  
                  
                     Με το άρθρο 9 της συμφωνίας συστήνεται μεικτή επιτροπή επιφορτισμένη με την παρακολούθηση της εφαρμογής της. Επιπλέον, σύμφωνα με το εν λόγω άρθρο και το άρθρο 5, το άρθρο 6 παράγραφος 3 και το άρθρο 7 παράγραφοι 1 και 2 του πρωτοκόλλου, η μεικτή επιτροπή μπορεί να εγκρίνει ορισμένες τροποποιήσεις του πρωτοκόλλου. Προκειμένου να διευκολυνθεί η έγκριση των εν λόγω τροποποιήσεων, η Ευρωπαϊκή Επιτροπή θα πρέπει να εξουσιοδοτηθεί, με την επιφύλαξη ειδικών ουσιαστικών ή διαδικαστικών όρων, να τις εγκρίνει εξ ονόματος της Ένωσης, βάσει απλουστευμένης διαδικασίας.
                  
               
                     (10)
                  
                  
                     Η θέση της Ένωσης σχετικά με τις τροποποιήσεις του πρωτοκόλλου θα πρέπει να καθοριστεί από την Επιτροπή των Μόνιμων Αντιπροσώπων των κυβερνήσεων των κρατών μελών. Οι προτεινόμενες τροποποιήσεις θα γίνουν δεκτές εκτός εάν μια μειοψηφία αρνησικυρίας των κρατών μελών σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση αντιτίθεται στην Επιτροπή των Μόνιμων Αντιπροσώπων των κυβερνήσεων των κρατών μελών.
                  
               
                     (11)
                  
                  
                     Η θέση που πρέπει να λάβει η Ένωση στο πλαίσιο της μεικτής επιτροπής σχετικά με άλλα θέματα θα πρέπει να καθορίζεται σύμφωνα με τις Συνθήκες και καθιερωμένες μορφές πρακτικής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται εξ ονόματος της Ένωσης το πρωτόκολλο σχετικά με την εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (2019-2024).
         
         
            Άρθρο 2
            Ο Πρόεδρος του Συμβουλίου, εξ ονόματος της Ένωσης, προβαίνει στις κοινοποιήσεις που προβλέπονται στο άρθρο 16 του πρωτοκόλλου.
         
         
            Άρθρο 3
            Σύμφωνα με τη διαδικασία του παραρτήματος της παρούσας απόφασης, πρέπει να ανατεθεί στην Επιτροπή η εξουσία να εγκρίνει, εξ ονόματος της Ένωσης, τις τροποποιήσεις του πρωτοκόλλου που θα εγκρίνονται από τη μεικτή επιτροπή που συστάθηκε σύμφωνα με το άρθρο 9 της συμφωνίας.
         
         
            Άρθρο 4
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 7 Ιουλίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Έγκριση της 17ης Ιουνίου 2020 (δεν δημοσιεύθηκε ακόμα στην Επίσημη Εφημερίδα).
         
            (2)  Κανονισμός (ΕΚ) αριθ. 2027/2006 του Συμβουλίου, της 19ης Δεκεμβρίου 2006, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας του Πράσινου Ακρωτηρίου (ΕΕ L 414 της 30.12.2006, σ. 1).
         
            (3)  ΕΕ L 414 της 30.12.2006, σ. 3.
         
            (4)  Απόφαση (ΕΕ) 2019/951 του Συμβουλίου, της 17ης Μαΐου 2019, για την υπογραφή, εξ ονόματος της Ένωσης, και την προσωρινή εφαρμογή του Πρωτοκόλλου εφαρμογής της αλιευτικής συμφωνίας εταιρικής σχέσης μεταξύ της Ευρωπαϊκής Κοινότητας και της Δημοκρατίας του Πρασίνου Ακρωτηρίου (2019-2024) (ΕΕ L 154 της 12.6.2019, σ. 1).
         
            (5)  ΕΕ L 154 της 12.6.2019, σ. 3.
      
      
         
            ΠΑΡΑΡΤΗΜΑ
            ΔΙΑΔΙΚΑΣΙΑ ΓΙΑ ΤΗΝ ΕΓΚΡΙΣΗ ΤΡΟΠΟΠΟΙΗΣΕΩΝ ΤΟΥ ΠΡΩΤΟΚΟΛΛΟΥ ΠΟΥ ΠΡΟΚΕΙΤΑΙ ΝΑ ΕΓΚΡΙΘΟΥΝ ΑΠΟ ΤΗ ΜΕΙΚΤΗ ΕΠΙΤΡΟΠΗ
            Όταν η μεικτή επιτροπή καλείται να εγκρίνει τροποποιήσεις του πρωτοκόλλου σύμφωνα με τα άρθρα 5, 6 παράγραφος 3, 7 παράγραφοι 1 και 2 του πρωτοκόλλου, εξουσιοδοτείται η Επιτροπή να εγκρίνει τις προτεινόμενες τροποποιήσεις εξ ονόματος της Ένωσης, υπό τους ακόλουθους όρους:
            
                        1)
                     
                     
                        Η Επιτροπή μεριμνά ώστε η έγκριση εξ ονόματος της Ένωσης:
                        
                                    α)
                                 
                                 
                                    ενεργεί σύμφωνα με τους στόχους τους οποίους επιδιώκει η Ένωση στο πλαίσιο της κοινής αλιευτικής πολιτικής·
                                 
                              
                                    β)
                                 
                                 
                                    είναι σύμφωνες με τους σχετικούς κανόνες τους οποίους θεσπίζουν οι περιφερειακές οργανώσεις διαχείρισης της αλιείας και στο πλαίσιο της από κοινού διαχείρισης από τα παράκτια κράτη.
                                 
                              
                                    γ)
                                 
                                 
                                    λαμβάνουν υπόψη τις τελευταίες στατιστικές, βιολογικές και άλλες συναφείς πληροφορίες που διαβιβάζονται στην Επιτροπή.
                                 
                              
                  
                        2)
                     
                     
                        Πριν από την έγκριση των προτεινόμενων τροποποιήσεων εκ μέρους της Ένωσης, η Επιτροπή υποβάλλει τις προτάσεις αυτές στο Συμβούλιο εγκαίρως πριν από τη σχετική συνεδρίαση της μεικτής επιτροπής.
                     
                  
                        3)
                     
                     
                        Η συμμόρφωση των προτεινόμενων τροποποιήσεων με τα κριτήρια που ορίζονται στην παράγραφο 1 του παρόντος παραρτήματος θα αξιολογηθεί από την Επιτροπή των Μόνιμων Αντιπροσώπων των κυβερνήσεων των κρατών μελών.
                     
                  
                        4)
                     
                     
                        Εκτός εάν αντιταχθεί στις προτεινόμενες τροποποιήσεις αριθμός κρατών μελών αντίστοιχος προς τη μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση, η Επιτροπή θα τις εγκρίνει εξ ονόματος της Ένωσης. Εάν υπάρχει τέτοια μειοψηφία αρνησικυρίας, η Επιτροπή θα απορρίψει τις προτεινόμενες τροποποιήσεις εξ ονόματος της Ένωσης.
                     
                  
                        5)
                     
                     
                        Εάν, στο πλαίσιο περαιτέρω συνεδριάσεων, μεταξύ άλλων και επιτόπου, είναι αδύνατον να επιτευχθεί συμφωνία, το θέμα παραπέμπεται εκ νέου στο Συμβούλιο σύμφωνα με τη διαδικασία που προβλέπεται στα σημεία 2 έως 4, ώστε να ληφθούν υπόψη στη θέση της Ένωσης νέα στοιχεία.
                     
                  
                        6)
                     
                     
                        Η Επιτροπή καλείται να λάβει, σε εύθετο χρόνο, όλα τα απαραίτητα μέτρα προκειμένου να δοθεί συνέχεια στην απόφαση της μεικτής επιτροπής, συμπεριλαμβανομένης, κατά περίπτωση, της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης και της υποβολής τυχόν προτάσεων αναγκαίων για την εφαρμογή της απόφασης.
                     
                  
                        7)
                     
                     
                        Σε άλλα ζητήματα, τα οποία δεν αφορούν τροποποιήσεις του πρωτοκόλλου σύμφωνα με τα άρθρα 5, 6 παράγραφος 3, 7 παράγραφοι 1 και 2, η θέση που πρέπει να λάβει η Ένωση στο πλαίσιο της μεικτής επιτροπής καθορίζεται σύμφωνα με τις Συνθήκες και τις καθιερωμένες μορφές πρακτικής εργασίας.